Kevin McCarthy (politiker)

Kevin McCarthy (født 1965) er en amerikansk politiker (R) fra California som fra januar til oktober 2023 var speaker i Representantenes hus. Han ble første gang innvalgt til Representantenes hus i 2007. Han var republikanernes majoritetsleder 2014–2019 og deres minoritetsleder 2019–2023.

Speaker i Representantenes hus 
I 2023 ble han valgt til speaker i Representantenes hus. Det var intern motstand mot han i Det republikanske parti. 19 representanter fra Det republikanske parti stemte på andre kandidater i første valgomgang, først etter 15 avstemninger over fire dager fikk han flertall i avstemningen. Det var første gang siden 1923 valg av speaker ikke skjedde etter bare én valgomgang, og en må tilbake til 1856 for å finne et speakervalg som tok lengre tid. 

For å unngå nedstenging av statsapparatet i forbindelse med budsjettbehandlinga høsten 2023, fremmet McCarthy et forslag som fikk støtte fra representanter for Det demokratiske parti. Det medførte at republikaneren Matt Gaetz fremmet mistillitsforslag mot McCarthy, og han ble utstemt 3. oktober 2023. Åtte republikanere og alle demokrater stemte for mistillitsforslaget. Han ble dermed den første lederen for Representantenes hus som er blitt avsatt. 

McCarthy uttalte etter avsettelsen at han ikke ville stille til valg som speaker igjen.

Referanser

Eksterne lenker 
 
 

Kongressrepresentanter fra California
Personer fra Bakersfield